ლადოგიშ ტობა

ლადოგიშ ტობა (რუს. - Ладожское озеро) — ტობა რუსეთიშ ევროპულ ოორუე-ბჟადალ ნორთის. ლენინგრადიშ აკანს. უდიდაშიე ევროპას ფართობით 17 700 კმ² (კოკებაფო 18.135 კმ²), სიგჷრძა 219 კმ, ოშქაშე სიგანე 83 მ, ოშქაშე სიტომბა 51 მ, მაქსიმალური 230 მ; წყარიშ ონტირუ 908 კმ3. აუზიშ ფართობი 276 ვთშ. კმ². ლადოგიშ ტობაშ ქვიბი ტექტონიკური წუმნაქიმინა რე დო გინოქიმინელიე ჯიშთეფიშე. ოორუე წყარპიჯი მაღალი, კირდეამი, მიშაჭკირილ-გიშაჭკირილიე დო ფორილიე ტყათ; ობჟათე — დაბალი დო დაღარას დოწიწონილი. ლადოგიშ ტობას 660-შახ კოკი იდვალუაფუ, დიდი კოკეფიე: რისკალანსარი, მანტსინსარი, კილპოლა, ტულოლანსარი, ვალაამი. ტობაშა დინმახჷრჩანს წუარმალუეფი: ვოლხოვი, სვირი, ვუოქსა. გიშმახჷრჩინანს წყარმალუ ნევა. წყარიშ დონე წანმოწანაშ მალობას ოშქაშეთ 0,8 მ-იე, უდიდაში - 3 მ-შახ (მანგის დო გერგობათუთას). მოსერუაშ ბორჯის რეღმეფიშ სიმაღალე 3 მეტრის ანჭუ. დამორჩილს ფხშირიე შტორმი. უჩქჷ სეიშეფი. 

ტემპერატურა ზოთონჯს 2-შე 2,5 °C-შახიე, ზარხულს 4-5 °C. წყარპიჯი დო ჸურეეფი იჸინუ ქირსეთუთაშ დაჭყაფუს. ცენტრალური ნორთი - ღურთუთა-ფურთუთას. ჸინიშ ოშქაშე სისქა 50-60 სმ რე, უდიდაში 90-100 სმ. ჸინძანძუა ტობაშ ცენტრალურ ნორთის მელახიშ დო პირელიშ დაჭყაფუს უჩქჷ. წყარიშ ოშქაშე კარაკანობა ცენტრალურ ნორთის 4,5 მ, უდიდაში - 8 - 10 მ. წყარი ლიგე რე. ტობა დიდარიე ჩხომეფით: ორაგული, კალმახი, სიგი, ჭაფალა, ფარგა, კაპარჭინა, ქორჭილა, თართი დო შხვა. აფხვადუნა სელაპი ხოლო.

ლადოგიშ ტობა ონიშე დო ვოლგა-ბალტიაშ შარაშ ნორთიე. ობჟათე წყარპიჯიშ მანგო წყარმალუ სვირიშე ნევაშახ გოჸუნელიე ონიშე არხი. ტობაშ წყარპიჯისიე ნოღეფი: პრიოზერსკი, პეტროკრეპოსტი, ნოვაია-ლადოგა, სორტავალა. ჯვეშო ტობას ნევო ჯოხოდჷ. XIII ოშწანურას გიოდვეს ჯვეში რუსული ნოღაშ ლადოგიშ (IX ო.) ჯოხო.

 თაშნეშე ქოძირით 
 მოსოფელიშ უდიდაში ტობეფიშ ერკებული

 ლიტერატურა 

კატეგორია:რუსეთიშ ტობეფი